**Ministru kabineta instrukcijas projekta "Grozījumi Ministru kabineta 2012. gada 2. oktobra instrukcijā Nr. 12 "Dienesta vieglo automobiļu iegādes un nomas kārtība"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Instrukcijas projekts sagatavots, lai stiprinātu atbildīgu budžeta līdzekļu izmantošanas elastību un iestāžu vadītājiem atvieglotu lēmumu pieņemšanu, tajā skaitā ievērojot Eiropas Savienības un starptautiskajos tiesību aktos noteikto par klimata un vides jautājumiem.Instrukcija stājas spēkā nākamajā dienā pēc tās publicēšanas Latvijas Republikas oficiālajā izdevumā “Latvijas Vēstnesis”. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Instrukcijas projekts sagatavots pēc Finanšu ministrijas iniciatīvas.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2012. gada 2. oktobra instrukcija Nr. 12 "Dienesta vieglo automobiļu iegādes un nomas kārtība" (turpmāk – Instrukcija Nr. 12) tika izdota, lai nodrošinātu racionālu valsts budžeta līdzekļu izlietojumu – izdota uz Likuma par budžetu un finanšu vadību 2. panta trešās daļas pamata. Instrukcija Nr. 12 nosaka kārtību, kādā ministrijas, citas centrālās valsts iestādes un to padotībā esošās iestādes (turpmāk – ministrija) nomā un iegādājas vieglos automobiļus ministrijas funkciju nodrošināšanai*.* Instrukcijā Nr. 12 noteikta automobiļu maksimālā nomas maksa mēnesī un maksimālā iegādes cena, kas nav pārskatīta kopš Instrukcijas Nr. 12 izdošanas – 2012. gada. Kā arī Instrukcijā Nr. 12 noteikti izņēmuma gadījumi vairākām automobiļu kategorijām, uz kurām neattiecas Instrukcijas Nr. 12 noteiktās prasības, tādejādi neaptverot visu autotransporta parku.Attiecībā par valsts budžeta resursu efektīvu izmantošanu, Likuma par budžetu un finanšu vadību 46. panta pirmajā daļā jau ir noteikts, ka ministrijas vadītāji ir atbildīgi par budžeta līdzekļu efektīvu un ekonomisku izlietošanu atbilstoši paredzētajiem mērķiem (visās jomās, ne tikai transporta iegādes un nomas jautājumos). Turklāt, no 2016. gada saskaņā ar Likuma par budžetu un finanšu vadību 16.3 pantu tiek īstenota ikgadējā valsts budžeta izdevumu pārskatīšana un ministrijas dienesta vieglo automobiļu iegāde un noma var tikt iekļauta kārtējā gada valsts budžeta izdevumu pārskatīšanas tvērumā, lai analizētu to efektivitāti un pamatotību.Tāpat, kā šobrīd noteikts Instrukcijā Nr. 12, arī turpmāk dienesta vieglo automobiļu iegāde un noma tiek finansēta no valsts budžeta kārtējam gadam paredzētā finansējuma, kura piešķiršana tiek izskatīta likumprojekta par valsts budžetu kārtējam gadam un likumprojekta par vidēja termiņa budžeta ietvaru sagatavošanas un izskatīšanas procesā.Saskaņā ar Valsts pārvaldes iekārtas likuma 17. panta pirmo daļu valsts tiešās pārvaldes iestādes vadītājs organizē iestādes funkcijas pildīšanu un atbild par to, vada iestādes administratīvo darbu, nodrošinot tā nepārtrauktību, lietderību un tiesiskumu. Savukārt minētā likuma 73. panta pirmās daļas 4. punkts noteic, ka publiskas personas orgāns un amatpersona atbilstoši kompetencei var izdot iekšējos normatīvos aktus par pārvaldes lēmuma pieņemšanas procedūru, pārvaldes amatpersonu un citu darbinieku pienākumu pildīšanu, uzvedības noteikumiem, darba aizsardzību iestādē, kā arī citiem jautājumiem, kas attiecas uz iestādes darbību (iekšējie noteikumi). No minētajām tiesību normām izriet, ka iestādes darba organizāciju nosaka iestādes vadītājs. Tādējādi, nosakot ministrijas (un tās padotības iestāžu) dienesta vieglo automobiļu nomas un iegādes kārtību – ministrija pēc nepieciešamības izdod iekšējos normatīvos aktus.Tāpat Latvijai ir saistoši nacionālajā tiesību sistēmā pārņemt Eiropas Parlamenta un Padomes Direktīvu 2019/1161 (2019.gada 20.jūnijs), ar ko groza Direktīvu 2009/33/EK par “tīro” un energoefektīvo autotransporta līdzekļu izmantošanas veicināšanu. Ir izstrādāts likumprojekts “Grozījumi Publisko iepirkumu likumā”, kas paredz noteikt prasības, ka pasūtītājam katrā autotransporta līdzekļu iepirkumā un noteiktos pakalpojumu līgumos, jānodrošina noteikts procents tīru autotransporta līdzekļu, tādā veidā nodrošinot, ka tiek sasniegti Latvijai direktīvā noteiktie minimālie iepirkuma mērķrādītāji. Šī likumprojekta anotācijā ir aplūkota informācija par tirgū pieejamiem transportlīdzekļiem un to cenām ­– salīdzinot cenas transportlīdzekļiem, kuri darbināmi tikai ar elektrību, un tādiem, kuri darbināmi ar fosilajām degvielām - cenas atšķirība ir no 26% līdz 51%. Tādējādi šajā likumprojektā noteiktās prasības, iegādājoties “tīros” autotransporta līdzekļus, veidos augstākas izmaksas gan pašvaldībām, gan valsts iestādēm. Kā svarīgs pilsētas mobilitātes projektu finansējuma avots direktīvā tiek minēti Eiropas strukturālie un investīciju fondi (EFSI), kā arī tādi finansējuma avoti kā “Apvārsnis 2020”, kas finansē pētniecības un inovācijas projektus pilsētas mobilitātes un viedo pilsētu un pašvaldību jomā, Eiropas infrastruktūras savienošanas instruments (CEF), kas atbalsta attiecīgo infrastruktūru ieviešanu pilsētās.Ņemot vēra augstāk minēto, Instrukcijā Nr. 12 tiek svītrots 2. punkts (un ar to saistītais 3. un 4. punkts), kas nosaka maksimālo nomas maksu mēnesī un maksimālo iegādes cenu ministrijām nomājot un iegādājoties vieglos automobiļus ministrijas funkciju nodrošināšanai – tādējādi sniedzot ministrijām iespēju atbildīgi piemērot elastību budžeta līdzekļu izmantošanā.Aktualizējoties ar klimatu un vidi saistītiem jautājumiem, Instrukcijā Nr. 12, saskaņā ar Ministru kabineta 2012. gada 20. marta protokollēmuma Nr. 16 33.§ 3. punktā noteikto, papildus tika iekļauts regulējums oglekļa dioksīda (turpmāk – CO2) emisijas līmenim dienesta vieglajiem automobiļiem, kas tiek iegādāti vai nomāti valsts pārvaldes funkciju veikšanai. Instrukcijā Nr. 12 maksimāli pieļaujamo CO2 emisijas līmenis norādīts periodam no 2012. līdz 2020. gadam.Šobrīd klimata un vides jautājumi ir Eiropas un pasaules uzmanības centrā. Tāpat Eiropas Komisijas nospraustais *Eiropas zaļais kurss* apliecina apņēmību risināt ar klimatu un vidi saistītās problēmas, kas ir mūsu paaudzes virsuzdevums. Tāpat Latvijai ir saistoši klimata un vides mērķi, kas izriet no Eiropas Savienības un starptautiskajiem tiesību aktiem un noteikti, lai aizsargātu sabiedrības veselību.Tādējādi Instrukcijā Nr. 12 pašlaik esošais regulējums par maksimāli pieļaujamo CO2 emisijas līmeni neveic sākotnējo funkciju, jo (ievērojot likuma deleģējumu) nereglamentē visu autotransporta parku CO2 emisijas līmeni, un ir tikai viena daļa no kompleksa klimata un vides aizsardzības jautājumu risināšanas, kā arī pilnvērtīgi nenovērš radītās siltumnīcefekta gāzu emisijas negatīvo ietekmi uz vidi un cilvēku veselību.Resursefektīva un videi draudzīga transporta redzējums ir iekļauts Vides aizsardzības un reģionālās attīstības ministrijas Informatīvajā ziņojumā „Latvijas stratēģija klimatneitralitātes sasniegšanai līdz 2050. gadam” (izskatīts 28.01.2020. MK sēdē). Stratēģija paredz vīziju 2050. gadam – “Valsts pārvaldes un pašvaldības institūcijas ir atjaunojušas savu autoparku ar videi draudzīgiem transportlīdzekļiem, tādā veidā rādot priekšzīmi sabiedrībai”.Atbilstoši Valsts Kancelejas vēstulēs (22.08.2019. Nr. 2019-3.1.1./5-1409 un 29.11.2019. Nr. 7.8.5./2019-DOC-2204-2004) paustajam, tiek vērsta uzmanība uz nepieciešamību izvērtēt iespēju klimata pārmaiņu ierobežošanas regulējumu attiecināt arī uz pašvaldību darbības nodrošināšanai nepieciešamā vieglā pasažieru transportlīdzekļu iegādi.Tādējādi, lai risinātu jautājumu par transporta radīto siltumnīcefekta gāzu emisiju negatīvo ietekmi, būtu nepieciešams visaptverošs nacionāls normatīvais regulējums (saistošs gan valsts pārvaldes, gan pašvaldības institūcijām), kas noteiktu klimata un vides problēmjautājumu risināšanai nepieciešamo pasākumu kopumu, tajā skaitā arī atrunājot regulējumu attiecībā uz CO2.Instrukcijas Nr.12 grozījumu izstrādes procesā tika apzinātas valsts budžeta iestādes, kurām ir saistošas Instrukcijas Nr.12 prasības, un iestāžu atsūtītā informācija par tuvākajiem trīs gadiem (2021.-2023.) parādīja, cik nelielu skaitu automobiļu un kādus automobiļus (uz kuriem neattiecas Instrukcijas Nr.12 izņēmumi) ir provizoriski plānots iegādāties vai nomāt – tie ir tikai 3 mini, 37 mazās, 292 kompaktās, 129 vidējās klases automobiļi.Tomēr saprotot, ka Latvijai ir saistoši klimata politikas mērķi, un kamēr tiks izstrādāts visaptverošs nacionālais normatīvais regulējums klimata un vides jomā, Instrukcija Nr. 12 turpinās noteikt regulējumu attiecībā uz automobiļu CO2 emisijas daudzumu, lai daļēji risinātu transporta radītās siltumnīcefekta gāzu emisijas negatīvo ietekmi – 6. punktā nosakot maksimāli pieļaujamo CO2 emisijas līmeni, ko būtu periodiski jāpārskata, ievērojot aktuālākas tendences Eiropas Savienībā.Nosakot maksimāli pieļaujamo CO2 emisijas līmeni, tika ņemts vērā nozares ekspertu Vides aizsardzības un reģionālās attīstības ministrijas, Satiksmes ministrijas, Auto Asociācijas ieteikumi. Tāpat tika ņemts vērā, ka Eiropas Savienībā no 2021. gada ir mainījušies mērīšanas noteikumi – no NEDC (New European Driving Cycle) uz WLTP (Worldwide Harmonised Light Vehicle Test Procedure). Svarīgs aspekts izvērtējumā ir EIROPAS PARLAMENTA UN PADOMES REGULĀ (ES) 2019/631 norādītais – "(23) Ar tiesisko regulējumu ES autoparka mērķrādītāja sasniegšanai būtu jānodrošina, lai emisiju samazināšanas mērķrādītāji neietekmētu konkurenci, atbilstu sociālās vienlīdzības principiem, būtu ilgtspējīgi un ņemtu vērā Eiropas autoražotāju daudzveidību, būtu taisnīgi un neradītu tiem nepamatotus konkurences traucējumus." Tādējādi papildus tika izvērtēti Auto Asociācijas dati par tirgū pieejamiem automobiļu modeļiem un to CO2 emisijas rādītājiem iekšdedzes dzinēju modeļiem (benzīns, dīzelis). Dati parādīja:- izvēle mini klases automobiļiem ar max 100 CO2 g/km ir 0, savukārt ar max 130 CO2 g/km ir 97 modeļiem (no kopējā 117 skaita);- izvēle mazās klases automobiļiem ar max 110 CO2 g/km ir 21, savukārt ar max 130 CO2 g/km ir 331 modeļiem (no kopējā 715 skaita);- izvēle kompaktās klases automobiļiem ar max 120 CO2 g/km ir 108, savukārt ar max 130 CO2 g/km ir 420 modeļiem (no kopējā 2083 skaita);- izvēle vidējās klases automobiļiem ar max 130 CO2 g/km ir 136 modeļiem (no kopējā 929 skaita).Atsaucoties uz Auto Asociācijas pausto viedokli - 130 CO2 g/km (WLTP) ir robeža, līdz kurai automobilis tiek uzskatīta par zemas emisijas transporta līdzekli vairumā Eiropas valstu.Tādējādi, ņemot vērā iepriekš minēto un, ka lielākā daļa tiek iegādāti vai nomāti kompaktās vai vidējās klases automobiļi - emisijas robežlielums 130 CO2 g/km ir sabalansēts risinājums, kas veicinās klimata jautājuma risināšanu un tajā pašā laikā nodrošinās pietiekama spektra automobiļu modeļu izvēli saprātīgā budžeta rāmī. Papildus, saistībā ar veicamajiem grozījumiem, tiek redakcionāli precizēts Instrukcijas Nr. 2 5. punkts, kas nosaka kritērijus automobiļu klašu (ietverot arī attiecīgās klases apvidus un daudzfunkciju modeļus) sadalījumam pa amatiem. Tāpat, saistībā ar veicamajiem grozījumiem, tiek redakcionāli precizēta Instrukcijas Nr. 12 8. punkta ievaddaļa. Kā arī tiek svītrots Instrukcijas Nr. 12 8.6. apakšpunkts, jo tas tika iestrādāts Instrukcijas Nr.12 izdošanas laikā 2012. gadā un attiecas uz līgumiem, kas slēgti pirms šī laika – kas vairs nav aktuāli.Lai atrunātu periodu, kamēr nav spēkā esošas prasības par maksimāli pieļaujamo CO2 emisijas līmeni (no 01.01.2021.) - Instrukcija Nr. 12 tiek papildināta ar punktu, kas nosaka, ka 6. punktā paredzētās prasības neattiecas uz automobiļu nomas un iegādes līgumiem, kuru iepirkumu procedūras uzsāktas pirms šīs instrukcijas 6.punkta grozījuma, kas paredz noteikt maksimāli pieļaujamo CO2 emisijas līmeni 130 grami CO2 emisijas uz kilometru, spēkā stāšanās. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministriju un citu centrālo valsts iestāžu darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Instrukcijas projektam nebūs ietekmes uz tautsaimniecību. Instrukcijas projekta tiesiskais regulējums nemaina administratīvo slogu. |
| 3. | Administratīvo izmaksu monetārs novērtējums | Instrukcijas projekts neparedz jaunas administratīvās izmaksas. |
| 4. | Atbilstības izmaksu monetārs novērtējums | Instrukcijas projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Valsts budžeta politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē.  |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, kas 2020.gada 26.oktobrī publicēts Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Valsts budžeta politika”, adrese: <https://www.fm.gov.lv/lv/mk-instrukcijas-projekts-grozijumi-ministru-kabineta-2012-gada-2-oktobra-instrukcija-nr-12-dienesta-vieglo-automobilu-iegades-un-nomas-kartiba> un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti> |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ministrijas un citas centrālās valsts iestādes. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Instrukcijas projekta izpildi paredzēts nodrošināt esošo funkciju un cilvēkresursu ietvaros. |
| 3. | Cita informācija | Nav. |

Finanšu ministra p.i.

ārlietu ministrs E. Rinkēvičs

Klinsone 67095531

ieva.klinsone@fm.gov.lv